Агенцијата за заштита на правото на слободен пристап до информациите од јавен карактер, врз основа на член 109 став 1 и став 2 од Законот за општата управна постапка („Службен весник на Република Македонија“ бр.124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр.101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалба изјавена од П.С. од Скопје, поднесена против Општина Карпош, по предметот Барање за пристап до информации од јавен карактер, на ден 26.02.2025 година, го донесе следното:

**Р Е Ш Е Н И Е**

Жалбата од П.С. од Скопје, поднесена против Општина Карпош, заведена во архивата на Агенцијата за заштита на правото на слободен пристап до информациите од јавен карактер со бр.08-57 на 18.02.2025 година **СЕ ОТФРЛА како ненавремена**.

**О Б Р А З Л О Ж Е Н И Е**

## П.С. од Скопје, како што е наведено во Жалбата, на 11.11.2024 година, поднел Барање за пристап до информации од јавен карактер до Општина Карпош, со кое побарал да направи увид и во писмена форма од следната информација:

„Каде и на кој начин можам да направам увид во детален урбанистички план за локација за Градска четврт „3 02 Карпош, т.е во деталниот урбанистички план врз основа на кој се изградени постоечките стамбени згради за домување, маркети и други објекти кои постојат на лице место на наведената локација. Горенаведеното од причина што согласно Увернието кое ми е издадено од Ваша страна од 30.10.2024 со број 47-7613/2, катастарската парцела КП1194/2 КО Карпош се наоѓа во границите на ГУП на Град Скопје и согласно ГУП на Град Скопје 2012-2022 Одлука бр.07-0688/1 од 03.12.2-12 година КП 1194/2 КО Карпош се наоѓа во Градска четврт „3 02 во зона со класа на намена А-Домување, а за зоната во која се наоѓа предметната КП1194/2 КОКарпош нема донесено ДУП.“

На 27.12.2024 година Имателот на информации доставил одговор на Барањето со бр.47-7908, со прилози Известување бр.47-7908/4 од 26.12.2024 година и Скица од ГИС од веб портал на Општина Карпош со важечки детални урбанистички планови за предметната локација. Во Известувањето Имателот на информации наведува „... КП1194/2 КО Карпош е лоцирана во градска четврт 3 02 од ГУП на Град Скопје донесен со Одлука 07-5068/1 од 03.12.2012 година, и истата е во зона со класа на намена А-домување. За предметната катастарска парцела Општина Карпош не поседува податоци за важечка планска документација за предметната локација.”

На 16.01.2025 година Барателот на информации до Имателот на информации по мејл поднел Дополнување на Барање во кое што наведува „..не е постапено во целост по моето барање...”.

Имателот на информации не одговорил на Дополнувањето на Барањето во законски предвидениот рок, поради што Барателот на информацијата, поднел Жалба заведена во Агенцијата со бр.08-57 на 18.02.2025 година.

Постапувајќи по наведената Жалба, Агенцијата за заштита на правото на слободен пристап до информациите од јавен карактер истата **ја отфрли како ненавремена**, поради следното:

Во врска со Барањето поднесено на 11.11.2024 година и Дополнувањето на Барање од 16.01.2025 година, Агенцијата му укажува на Барателот дека Жалбата е ненавремена, бидејќи е поднесена на 18.02.2025 година, односно по истекот на законскиот рок за поднесување жалба до Агенцијата.

Имено во член 21 став 1 од Законот за слободен пристап до информации од јавен карактер е утврдено дека: „Имателот на информацијата е должен веднаш да одговори по Барањето на Барателот, а најдоцна во рок од 20 дена од денот на приемот на Барањето“.

Во член 22 став 1 и став 3 од Законот за слободен пристап до информации од јавен карактер е утврдено дека: „Во случај кога имателот на информацијата треба да овозможи делумен пристап до информацијата согласно со членот 6 став (4) од овој закон или поради обемноста на бараната информација му е потребно подолго време од рокот утврден во членот 21 од овој закон, рокот може да се продолжи најмногу до 30 дена од денот на приемот на барањето“, по навремено извесување до Барателот, односно „ако Имателот на информацијата не постапи во рокот од ставот (1) на овој член, барателот на информацијата може да поднесе жалба до Агенцијата“.

Доколку, Имателот на информации не постапи согласно погоренаведените членови од Законот, се смета дека Барањето е одбиено, по што Барателот има право да поднесе жалба до Агенцијата во рок од 15 дена, согласно член 27 од Законот за слободен пристап до информации од јавен карактер.

Во член 24 став 4 од Законот за слободен пристап до информации од јавен карактер е пропишано „Ако барателот смета дека информацијата со која се запознал не е информација што ја навел во барањето, може да бара од имателот на информации да му се овозможи запознавање со информацијата што ја навел во барањето најдоцна во рок од десет дена по приемот на повторното барање кај имателот на информацијата.”

Согласно член 15 став 3 алинеја 6 од Упатството за спроведување на Законот за слободен пристап до информации од јавен карактер „Барателот име право да поднесе жалба, ако имателот на информацијата, во рок од 20, односно 30 дена во случај кога рокот му е продолжен, односно **10 дена во случај на повторно барање**, не му овозможил на барателот пристап до информацијата и ако не донел и не му доставил на барателот решение за целосно или делумно одбивање на пристапот (молчење на управата).”

Агенцијата за заштита на правото на слободен пристап до информациите од јавен карактер му укажува на Имателот на информации дека согласно член 20 став 1 од Законот за слободен пристап до информации од јавен карактер „Ако имателот на информации позитивно одговори на барањето или ако барањето делумно или целосно го одбие, за тоа ќе донесе решение.”

Имајќи предвид што Повторното барање до Општина Кaрпош е доставено на 16.01.2025 година, а жалбата во Агенцијата е поднесена на 18.02.2025 година, истата е ненавремена.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**

Доставено до:

- архива на Агенцијата

- жалителот/барател на информацијата

- имател на информацијата- mile.stevkov@karpos.gov.mk и

- mimi.milosevska@ karpos.gov.mk